Document ID: 32011R1238

KOMISJONI RAKENDUSMÄÄRUS (EL) nr 1238/2011,
30. november 2011,
millega muudetakse rakendusmäärust (EL) nr 372/2011, millega määratakse kindlaks kvoodivälise suhkru ja isoglükoosi eksportimise koguseline piirang kuni 2011/2012. turustusaasta lõpuni
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse määrus), (1) eriti selle artikli 61 esimese lõigu punkti d koostoimes artikliga 4,
ning arvestades järgmist:
(1)
Vastavalt määruse (EÜ) nr 1234/2007 artikli 61 esimese lõigu punktile d võib turustusaasta jooksul toodetud suhkrut ja isoglükoosi, mis ületab kõnealuse määruse artiklis 56 osutatud kvooti, eksportida üksnes kindlaksmääratava koguselise piirangu ulatuses.
(2)
Komisjoni 30. juuni 2006. aasta määruses (EÜ) nr 951/2006 (millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris) (2) on sätestatud kvoodivälise eksportimise üksikasjalikud rakenduseeskirjad, eelkõige sellised, milles käsitletakse ekspordilitsentse. Turustusaasta kohta kindlaks määratava koguselise piirangu puhul tuleks siiski arvestada eksporditurgude võimalusi.
(3)
Komisjoni rakendusmääruses (EL) nr 372/2011 (3) on 2011/2012. turustusaastaks kindlaks määratud kvoodivälise suhkru eksportimise koguseline piirang 650 000 tonni ja kvoodivälise isoglükoosi eksportimise koguseline piirang 50 000 tonni. Kuna rakendusmäärust (EL) nr 372/2011 hakatakse kohaldama alles alates 1. jaanuarist 2012, ei ole enne seda kuupäeva võimalik esitada ekspordilitsentsi taotlusi nende koguseliste piirangute kohta, mis on kindlaks määratud kõnealuse määrusega.
(4)
Kõige viimaste hinnangute kohaselt võiks kvoodivälise suhkru toodang 2011/2012. turustusaastal oluliselt suureneda tänu suurepärastele ilmastikutingimustele ja laiendatud külvipinnale. Kvoodivälise suhkru toodang arvatakse suurenevat 2010/2011. turustusaasta 2 333 000 tonnilt 4 920 000 tonnini 2011/2012. turustusaastal ning seepärast oleks võimalik tagada kvoodivälise suhkru täiendavad turustusvõimalused.
(5)
Komisjoni 7. mai 2010. aasta määrusega (EL) nr 397/2010, millega määratakse kindlaks kvoodivälise suhkru ja isoglükoosi eksportimise koguseline piirang kuni 2010/2011. turustusaasta lõpuni, (4) on kinnitatud kvoodivälise isoglükoosi eksportimise koguseliseks piiranguks 50 000 tonni. Kasvanud ekspordinõudluse tõttu suurendati kõnealust kogust 65 000 tonnini vastavalt komisjoni 24. augusti 2011. aasta rakendusmäärusele (EL) nr 852/2011, millega muudetakse määrust (EL) nr 397/2010 seoses kvoodivälise isoglükoosi eksportimise koguselise piiranguga kuni 2010/2011. turustusaasta lõpuni (5).
(6)
Kuna Maailma Kaubandusorganisatsiooni 2011/2012. turustusaastaks seatud ekspordikoguse ülemmäära ei ole täielikult ära kasutatud, on asjakohane suurendada kvoodivälise suhkru eksportimise koguselist piirangut 700 000 tonni võrra, et saaks kasutada toote kõiki turustusvõimalusi. Kõnealuse meetmega tagatakse ELi suhkrusektorile täiendavad ärivõimalused. 2010/2011. turustusaasta kogemuste põhjal tuleks kvoodivälise isoglükoosi koguselist piirangut suurendada ka 20 000 tonni võrra. Selleks et liidu kvoodivälise suhkru ja isoglükoosi tootjad saaksid kasutada turuvõimalusi oma eksporditurgudel ning saaksid kasu praegustest kõrgetest rahvusvahelistest hindadest, on asjakohane teha lisakogused kättesaadavaks enne 1. jaanuari 2012. Turu tõhusa korraldamise tagamiseks tuleks litsentsitaotlusi 700 000 tonni kohta lubada alates 1. detsembrist 2011, kusjuures litsentsitaotlusi 650 000 tonni kohta võiks lubada alles 1. jaanuarist 2012. Seepärast on 700 000 tonni hõlmava koguse kohta vaja ette näha erand komisjoni rakendusmäärusest (EL) nr 1010/2011 (6).
(7)
Seepärast tuleks rakendusmäärust (EÜ) nr 372/2011 vastavalt muuta.
(8)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Rakendusmäärust (EL) nr 372/2011 muudetakse järgmiselt.
1)
Artiklit 1 muudetakse järgmiselt:
a)
lõige 1 asendatakse järgmisega:
„1. 2011/2012. turustusaastal (ajavahemikul 1. oktoobrist 2011 kuni 30. septembrini 2012) on määruse (EÜ) nr 1234/2007 artikli 61 esimese lõigu punktis d osutatud, CN-koodi 1701 99 alla kuuluva kvoodivälise valge suhkru ilma toetuseta eksportimise koguseline piirang 1 350 000 tonni. Kõnealune kogus jaotatakse järgmiselt:
a)
700 000 tonni on kättesaadav 1. detsembrist 2011 ning
b)
650 000 tonni on kättesaadav 1. jaanuarist 2012.”;
b)
lisatakse järgmine lõige:
„3. Komisjoni rakendusmääruse (EL) nr 1010/2011 (7) artikli 1 lõiget 3 ei kohaldata 700 000 tonni suhtes, mis vastavalt käesoleva artikli lõikele 1 on kättesaadav 1. detsembrist 2011.
2)
Artikli 2 lõige 1 asendatakse järgmisega:
„1. 2011/2012. turustusaastal (ajavahemikul 1. oktoobrist 2011 kuni 30. septembrini 2012) on määruse (EÜ) nr 1234/2007 artikli 61 esimese lõigu punktis d osutatud, CN-koodide 1702 40 10, 1702 60 10 ja 1702 90 30 alla kuuluva kvoodivälise isoglükoosi ilma toetuseta eksportimise koguseline piirang 70 000 tonni kuivainena.”.
3)
Artikli 3 teine lõik jäetakse välja.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. detsembrist 2011.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 30. november 2011

Labels: 7
3
17
4